《宿宝晋书院拜苏米二公像》
清代·王桢

庵中一老颠复颠，髯自外来仙乎仙。松关静掩闻剥啄，磔磔惊去幽禽翩。

诗清韵彻上方磬，茶甘味品中泠泉。夜潮风起奏韶乐，晴峰黛扫呈婵娟。

江山如画得且住，主客一笑真何缘。壁间片石认遗像，座下瓣香思昔年。

千春遥遥曾乐此，此乐至今犹目前。

作者简介：王桢，字倚吟，号狮岩，秀水人。嘉庆甲子举人，官宁朔知县。有《絜华楼诗稿》。